Diari Oficial de la Generalitat Valenciana


Sumari del DOGV 2442, del 03-02-1995 (1995/833728)

ORDRE de 16 de desembre de 1994, de la Conselleria d'Educació i Ciència, per la qual es desenrotlla el Decret 187/1994, de 13 de setembre, del Govern Valencià, pel qual es regula la supervisió de materials didàctics curriculars, per als ensenyaments de règim general, i el seu ús en els centres docents de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/16/(3)/dof/vci/html**

### Dades del document

Número de DOGV
:   2442

Data del DOGV
:   03-02-1995

Secció del DOGV
:   DISPOSICIONS GENERALS

Número del document
:   1995/833728


Data del document
:   16-12-1994

Organisme emissor
:   Conselleria de Educació i Ciència

Tipus de document
:   Ordre

Correcció d'errades

Anàlisi jurídica

ORDRE de 16 de desembre de 1994, de la Conselleria d'Educació i Ciència, per la qual es desenrotlla el Decret 187/1994, de 13 de setembre, del Govern Valencià, pel qual es regula la supervisió de materials didàctics curriculars, per als ensenyaments de règim general, i el seu ús en els centres docents de la Comunitat Valenciana.   
La supervisió de materials didàctics curriculars, per als ensenyaments de règim general, i el seu ús en els centres docents de la Comunitat Valenciana, han estat regulats pel Decret 187/1994, de 13 de setembre, del Govern Valencià, pel qual es regula la supervisió de materials didàctics curriculars per als ensenyaments de règim general, i el seu ús en els centres docents de la Comunitat Valenciana. L'esmentat decret determina com a objecte de la supervisió el projecte editorial i defineix els requisits que ha de posseir perquè siga aprovat i puguen ser homologats els materials didàctics curriculars que el desenvolupen, perquè puguen ser utilitzats en centres docents públics i privats.  
L'article 3.3 atribueix a la Conselleria d'Educació i Ciència la responsabilitat d'establir la documentació que han d'incloure els projectes que es presenten per a ser supervisats i l'article 6è encomana a la Conselleria d'Educació i Ciència la tasca d'adequar els requisits establerts al caràcter propi del currículum del Batxillerat.  
Així mateix, l'article 8è.3 regula que els materials didàctics curriculars editats hauran de reflectir l'homologació en els termes que determine la Conselleria d'Educació i Ciència. La disposició transitòria li encomana que fixe la manera en què s'ha de fer la supervisió dels llibres de text en els nivells regulats per la Llei 14/1970, de 4 d'agost, General d'Educació i Finançament de la Reforma Educativa.   
Per això, d'acord amb el que estableixen els articles 3.3, 6è, 8è.3; la disposició transitòria i la disposició final primera de l'esmentat decret, i en virtut de les competències que m'atribueix l'article 35 de la Llei 5/1983, de 30 de desembre, de Govern Valencià,  
ORDENE:  
Primer  
Per a sol·licitar la supervisió dels projectes editorials i l'homologació dels materials didàctics curriculars que resulten del seu desenvolupament per a ser utilitzats en els centres docents, les editorials es dirigiran a la Direcció General d'Ordenació i Innovació Educativa. En la sol·licitud s'indicaran les dades següents: editorial, títol del projecte, versió lingüística, nivell, etapa, cicle o curs i àrea o àrees que comprèn.  
   
La sol·licitud es presentarà al Registre d'Entrada de la Conselleria d'Educació i Ciència, o als centres d'informació de l'Oficina d'Informació, Iniciatives i Reclamacions, sense perjudici del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Segon  
1. Els projectes editorials podran ser d'etapa o de cicle i referir-se a una àrea del currículum o a més d'una. Excepcionalment, en el cas de l'àrea d'Educació Artística de l'Educació Primària, els projectes podran referir-se a algun dels diferents àmbits que el formen.  
2. En el segon cicle de l'Educació Secundària Obligatòria els projectes es referiran a un sol curs en el cas de les àrees optatives (ciències de la natura, educació plàstica i visual, música i tecnologia) i de l'àrea de matemàtiques.  
Així mateix, es presentaran projectes diferenciats per a les dues varietats de quart curs de l'àrea de matemàtiques, les dues matèries en què s'organitza l'àrea de ciències de la natura en el segon cicle (biologia/geologia i física/química), i per al bloc de continguts «La vida moral i la reflexió ètica» corresponent al quart curs de l'àrea de ciències socials, geografia i història. Tot això respectant sempre els continguts específics que figuren amb aquest fi en els annexos respectius del Decret 47/1992, de 30 de març (DOGV del 6 d'abril).  
3. En el Batxillerat, els projectes editorials es referiran a un sol curs i matèria.  
4. Els projectes per a l'àrea de religió s'atindran al que disposa l'article 7è del Decret 187/1994, sense perjudici del que disposa l'apartat 5è d'aquesta ordre per a l'homologació dels materials didàctics curriculars editats en valencià.  
Tercer  
Junt a la sol·licitud, per a la supervisió de projectes editorials referents a les etapes d'Educació Infantil, Educació Primària i Educació Secundària Obligatòria, es presentarà una memòria, que haurà d'incloure:  
a) Dos exemplars, original i còpia, del projecte pròpiament dit, amb els elements següents:  
- Justificació teòrica del projecte que preveurà la particularitat sòcio-cultural de la Comunitat Valenciana, on s'han d'utilitzar els diferents materials didàctics curriculars.  
- Plantejament explícit de l'adequació del projecte al coneixement sistemàtic i gradual de la Comunitat Valenciana en els aspectes històrics, geogràfics, lingüístics, culturals i socials, si fa al cas.  
- Objectius que es pretenen assolir, en relació amb els objectius generals de l'etapa corresponent i de l'àrea o àrees a què es refereix.  
- Criteris que s'han utilitzat per a l'organització i seqüenciació dels continguts propis dels currículums vigents en la Comunitat Valenciana, així com els principis metodològics en què es basen, atenent a la distinció de conceptes, procediments i actituds sobre la qual s'organitza el currículum.  
- Continguts previstos en un cicle educatiu, presentant la seua connexió amb el plantejament general del nivell o etapa respectiva.  
- Tractament que reben els temes transversals al currículum com per exemple: l'educació moral i cívica, educació per a la pau, per a la salut, per a la igualtat d'oportunitats entre les persones de diferent sexe, educació ambiental, educació sexual, educació del consumidor i educació vial.  
- Plantejament i justificació de les diferents activitats que es proposen per al tractament de la diversitat de l'alumnat.  
- Proposta justificada d'activitats per a l'avaluació dels objectius de l'etapa, del cicle, o del curs en el cas del segon cicle de l'Educació Secundària Obligatòria.  
b) L'enumeració dels materials didàctics en els quals es concrete el projecte, així com la descripció, la fitxa tècnica i una mostra significativa de cadascun d'ells, que hauran de posseir les característiques següents:  
- Descripció: s'hi especificarà el nivell, l'etapa, el cicle o el curs, i l'àrea o àrees que desenrotlle cada material, així com els destinataris.  
- Fitxa tècnica: haurà d'incloure dades relatives a la versió lingüística, editorial, autor, títol, format, enquadernació, nombre de pàgines, percentatge d'il·lustracions i el preu previst.  
- La mostra significativa haurà de contenir almenys una de les parts al voltant de la qual s'organitze el material i que, disposant d'unitat en el seu conjunt, permeta tenir una visió global dels materials didàctics curriculars que posteriorment es desenvoluparan per a cada cicle o curs al qual estiga referit el projecte (unitat didàctica, bloc, tema, centre d'interès, projecte de treball, etc.).   
La Direcció General d'Ordenació i Innovació Educativa, si ho considera convenient, podrà sol·licitar a l'editorial la remissió d'altres mostres diferents a la tramesa inicialment.   
Quart  
Per a sol·licitar la supervisió de projectes editorials relatius a les matèries del Batxillerat, junt amb la sol·licitud, caldrà presentar una memòria que inclourà:  
a) Dos exemplars, original i còpia, del projecte pròpiament dit, amb els següents elements:  
- Justificació teòrica del projecte, que preveurà el plantejament explícit de l'adequació d'aquest a la particularitat sòcio-cultural de la Comunitat Valenciana i, si fa al cas, al seu coneixement sistemàtic i gradual en els aspectes històrics, geogràfics, lingüístics, culturals i socials.  
- Justificació teòrica dels aspectes metodològics i didàctics del projecte amb els objectius que es pretenen assolir, en relació tant amb els objectius generals del Batxillerat com amb els de la matèria a què es refereix el projecte.  
- Criteris que s'han utilitzat per a l'organització i seqüenciació dels continguts propis de la matèria en els currículums vigents en la Comunitat Valenciana.  
b) L'enumeració dels materials didàctics en els quals es concrete el projecte, així com la descripció, la fitxa tècnica i una unitat didàctica de cadascun d'ells, que hauran de tenir les característiques següents:  
- Descripció: s'hi especificarà el nivell, el curs i la matèria que desenrotlle cada material, així com els destinataris.  
- Fitxa tècnica: haurà d'incloure dades relatives a la versió lingüística, editorial, autor, títol, format, enquadernació, nombre de pàgines, percentatge d'il·lustracions i el preu previst.  
- La unitat didàctica haurà de contenir almenys una de les parts al voltant de la qual s'organitze el material i que, tenint unitat en el seu conjunt, permeta tenir una visió global dels materials didàctics curriculars que posteriorment es desenvoluparan per al curs al qual està referit el projecte (bloc, tema, centre d'interès, projecte de treball, etc.). Aquesta unitat didàctica recollirà els objectius, els continguts concrets i els criteris d'avaluació.  
La Direcció General d'Ordenació i Innovació Educativa, si ho considera convenient, podrà sol·licitar a l'editorial la remissió d'altres mostres diferents a la tramesa inicialment.   
Cinquè  
Per a sol·licitar l'homologació de materials didàctics curriculars editats en valencià per a l'ensenyament de l'àrea de religió, s'haurà de presentar una memòria que inclourà:  
a) Dues còpies del projecte editorial en el qual haurà de constar expressament l'aprovació, d'acord amb el que disposa l'article 7è del Decret 187/1994, de 13 de setembre.  
b) L'enumeració dels llibres de text i dels materials didàctics curriculars, l'homologació dels quals se sol·licita.  
c) Una mostra significativa que contindrà almenys una de les parts al voltant de la qual s'organitze el material i que, disposant d'unitat en el seu conjunt, permeta tenir una visió global de la versió lingüística dels materials didàctics curriculars que posteriorment es desenvoluparan per a cada cicle o curs al qual estiga referit el projecte (unitat didàctica, bloc, tema, centre d'interès, projecte de treball, etc.).   
La Direcció General d'Ordenació i Innovació Educativa, si ho considera convenient, podrà sol·licitar a l'editorial la remissió d'altres mostres diferents a la tramesa inicialment.   
Sisè  
1. El Servei d'Ordenació Acadèmica de la Direcció General d'Ordenació i Innovació Educativa estudiarà els expedients de supervisió dels projectes editorials i homologació de materials didàctics curriculars i realitzarà un informe de valoració. Una vegada realitzat aquest informe elevarà al director general d'Ordenació i Innovació Educativa la proposta de resolució.   
2. Cas que el Servei d'Ordenació Acadèmica estime que determinats projectes no posseeixen els requisits establerts, podrà requerir del sol·licitant les correccions adients. Si, complert aquest tràmit, no estima possible l'aprovació, donarà vista de l'expedient a l'editor perquè en el termini de 10 dies realitze les al·legacions que estime procedents. Una vegada complert el tràmit d'audiència, el Servei d'Ordenació Acadèmica proposarà al director general d'Ordenació i Innovació Educativa la concessió o denegació de l'aprovació del projecte editorial i de l'homologació dels materials curriculars corresponents.  
3. El director general d'Ordenació i Innovació Educativa dictarà resolució per què concedirà, si escau, l'aprovació del projecte editorial i la consegüent homologació dels materials curriculars corresponents, perquè puguen ser utilitzats en els centres públics i privats, dins el termini establert en l'article 8è del Decret 187/1994. La resolució d'aprovació i homologació serà publicada al Diari Oficial de la Generalitat Valenciana.  
4. Els materials didàctics curriculars que resulten homologats, portaran imprès: «Material didàctic curricular homologat per a ... (cicle o curs i nivell o etapa), elaborat segons el projecte editorial aprovat per resolució..., de la Direcció General d'Ordenació i Innovació Educativa, de la Conselleria d'Educació i Ciència».  
5. Les guies didàctiques adreçades al professorat faran referència als elements del projecte de cicle o curs a què es refereixen els apartats 3r.a i 4t.a d'aquesta ordre, segons corresponga.  
6. Les empreses editorials trametran a la Direcció General d'Ordenació i Innovació Educativa un exemplar dels materials didàctics curriculars homologats una vegada editats, en els quals figure explícitament el text indicat en el punt 4 d'aquest apartat, per a l'estudi i aplicació, si fa al cas, del que es preveu en l'article 9è del Decret 187/94.  
Setè  
1. Si en els materials didàctics curriculars homologats, una vegada editats, s'observaren infraccions als principis a que es refereix l'article 9é.1 del Decret 187/94, s'apartaren de manera clara del projecte aprovat o no estigueren d'acord amb la normativa lingüística utilitzada per l'Institut Interuniversitari de Filologia Valenciana al desenvolupar el projecte editorial aprovat per a l'ensenyament en valencià i del valencià, la Direcció General d'Ordenació i Innovació Educativa, d'ofici o a instància de part i prèvia audiència a l'interessat, podrà revocar, amb efectes immediats, l'homologació d'aquests materials curriculars.  
2. Aquesta revocació serà publicada al Diari Oficial de la Generalitat Valenciana.  
Vuité  
Qualsevol modificació que altere d'una manera significativa el contingut dels materials didàctics curriculars homologats d'acord amb els apartats 3r, 4t i 5é d'aquesta ordre, es considerarà com un nou projecte editorial i s'haurà de presentar de nou a la supervisió i, si escau, a l'aprovació de la Conselleria d'Educació i Ciència, d'acord amb el procediment indicat en l'apartat anterior.  
Novè  
1. Els centres docents podran adoptar els materials didàctics curriculars que millor s'acomoden al seu propi projecte curricular, comprovant prèviament que han estat homologats per la Conselleria d'Educació i Ciència, d'acord amb el text indicat en el punt 4t de l'apartat sisè.  
2. En els centres públics la decisió sobre l'elecció dels materials didàctics curriculars, a què es refereix l'apartat anterior, serà adoptada pels òrgans de coordinació docent a què s'encomane aquesta responsabilitat en les normes que regulen les seues competències. En els centres privats concertats aquesta decisió s'adoptarà pels òrgans corresponents.  
Aquesta elecció s'efectuarà en concordança amb els criteris per a la selecció dels materials curriculars aprovats en el Projecte curricular de cadascun dels nivells educatius que s'imparteixen en el centre.  
3. Els materials didàctics curriculars triats per a un determinat cicle no es podran substituir fins que els alumnes hagen acabat el cicle corresponent. La substitució abans del termini establert podrà ser autoritzada per la Direcció Territorial d'Educació corresponent, amb l'informe previ de la Inspecció Educativa. En el cas de centres mantinguts amb fons públics caldrà la conformitat del consell escolar.  
DISPOSICIó ADDICIONAL  
La supervisió i l'homologació de llibres de text i altres materials didàctics per als nivells regulats per la Llei 4/1970, de 4 d'agost, General d'Educació i Finançament de la Reforma Educativa, durant el temps en què aquests Plans d'Estudi romanguen vigents, s'ajustarà, pel que fa a l'Educació General Bàsica, al que estableix l'apartat 3r de la present Ordre, i pel que fa al Batxillerat Unificat i Polivalent i a la Formació Professional de I i II Grau, al que disposa l'apartat 4t. Els continguts dels llibres de text i altres materials didàctics curriculars s'ajustaran, en aquest cas, als Plans d'Estudi que fixen els ensenyaments corresponents.  
 DISPOSICIONS FINALS  
Primera  
S'autoritza el director general d'Ordenació i Innovació Educativa a dictar les instruccions necessàries per al desplegament i l'execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
   
València, 16 de desembre de 1994.  
El conseller d'Educació i Ciència,  
JOAN ROMERO I GONZáLEZ


Còpia Permalink ELI